To poročilo temelji na dveh znanstvenih mnenjih agencije EFSA, tržni študiji, izvedeni za agencijo EFSA ter obsežnem posvetovanju s pristojnimi nacionalnimi organi in zainteresiranimi stranmi. Spremlja ga delovni dokument služb Komisije s podrobnejšimi informacijami o ugotovitvah poročila.

Komisija mora v skladu s členom 12 Evropskemu parlamentu in Svetu po posvetovanju z Evropsko agencijo za varnost hrane (EFSA) predložiti poročilo o morebitni potrebi po posebnih predpisih za mlečne napitke in podobne proizvode, namenjene majhnim otrokom.

To poročilo izpolnjuje obveznost Komisije iz člena 12 Uredbe (EU) št. 609/2013 Evropskega parlamenta in Sveta o živilih, namenjenih dojenčkom in majhnim otrokom, živilih za posebne zdravstvene namene in popolnih prehranskih nadomestkih za nadzor nad telesno težo (v nadaljnjem besedilu: uredba o živilih za posebne skupine).

2.2Velikost in vrednost trga, cene in struktura trga

2.1Prisotnost in sestava proizvodov

Formule za majhne otroke v zakonodaji EU niso opredeljene. Opisati jih je mogoče kot posebno predelana/sestavljena živila, ki so izdelana iz beljakovinskih virov in namenjena za zadovoljevanje prehranskih potreb majhnih otrok, starih od enega do treh let. Proizvajalcev ni veliko, je pa na trgu EU na stotine formul za majhne otroke. Število proizvodov na državo članico se lahko zelo razlikuje.

Formule za majhne otroke imajo različno energijsko vsebnost in sestavo. V večini primerov so izdelane iz beljakovin kravjega mleka, vendar je vsebnost beljakovin v proizvodu običajno nižja kot v kravjem mleku in v večini primerov v razponu, ki je zakonsko dovoljen za začetne formule za dojenčke in nadaljevalne formule. Formule za majhne otroke so obogatene s številnimi mikrohranili (npr. železom, vitaminom D), večkrat nenasičenimi maščobnimi kislinami (npr. alfa-linolensko kislino) in drugimi snovmi (npr. tavrinom), ki so običajno prisotne v začetnih formulah za dojenčke in nadaljevalnih formulah, v kravjem mleku pa jih v številnih primerih ni (ali pa so v njem prisotne v manjših količinah). Formule za majhne otroke lahko vsebujejo različne sladkorje (npr. laktozo, saharozo, glukozo, maltozo), včasih med in v nekaterih primerih aromatične snovi (npr. vaniljo).

2.2Velikost in vrednost trga, cene in struktura trga

Trg formul za majhne otroke se je v obdobju 2008–2012 povečal v skoraj vseh pregledanih državah. Za leto 2012 je mogoče velikost maloprodajnega trga oceniti na več kot 42 000 ton, njegovo vrednost pa na več kot 500 milijonov EUR.

Cene formul za majhne otroke v državah članicah se razlikujejo in so odvisne od številnih parametrov, kot so vloga distributerjev in davki. Stanejo približno toliko (ali malo manj) kot začetne formule za dojenčke ali nadaljevalne formule in več kot kravje mleko ali obogateno mleko. Formule za majhne otroke se prodajajo prek različnih kanalov (trgovci na drobno, specializirane prodajalne, spletišča in lekarne), pri čemer so v lekarnah običajno nekoliko dražje kot v supermarketih.

Trg formul za majhne otroke je razdeljen med majhno število proizvajalcev. Proizvodi se proizvajajo v nekaj državah članicah in Švici, prodajajo pa po vsej Uniji in v tretjih državah. Proizvajalci EU so vodilni na svetovni ravni.

2.3Trženje formul za majhne otroke

Označba, ki se najpogosteje uporablja pri trženju formul za majhne otroke v EU, je „mleko za rast“. Druge označbe, ki se uporabljajo, so na primer „mleko, namenjeno majhnim otrokom“ ali „mlečni napitki za majhne otroke“.

Formule za majhne otroke se tržijo kot proizvodi, ki so posebej sestavljeni za prehranske potrebe majhnih otrok. Uporabljajo se splošne navedbe o vlogi/ustreznosti proizvodov za zdravo rast majhnih otrok, proizvodi pa so pogosto predstavljeni kot proizvodi, ki ključno prispevajo k izpolnjevanju prehranskih potreb majhnih otrok in brez katerih bi se te potrebe z običajno prehrano sicer težko izpolnile. Večja prehranska vrednost teh proizvodov v primerjavi s kravjim mlekom se pogosto uporablja kot argument za prodajo (npr. „vsebuje 40-krat več železa kot kravje mleko“).

Pri tem se uporabljajo različne prehranske trditve za opis sestavin, ki se dodajo proizvodu in za katere se šteje, da koristijo majhnim otrokom (npr. „vsebuje vitamin D“ ali „z dodanimi omega-3 maščobnimi kislinami“), ali hranil, ki jih proizvod vsebuje v zmanjšanem deležu, da je ustreznejši za majhne otroke (npr. „nižja vsebnost beljakovin“). Uporabljajo se tudi odobrene zdravstvene trditve o posebnih sestavinah, ki se nanašajo na otrokov razvoj in zdravje, pri čemer poudarjajo tista hranila, ki se štejejo za pomembna za majhne otroke (npr. „železo je potrebno za kognitivni razvoj otrok“).

Formule za majhne otroke se tržijo za majhne otroke, stare od enega do treh let, v nekaterih primerih pa za ožje podskupine (od enega do dveh let in od dveh do treh let). Razlikovanje od začetnih formul za dojenčke in nadaljevalnih formul se zagotovi z označbo proizvoda (npr. „mleko, namenjeno majhnim otrokom“), z navedbo starostnega razpona na nalepki proizvoda (npr. „+1“) ali ustreznih številk (1 za začetne formule za dojenčke, 2 za nadaljevalne formule, 3 in 4 za formule za majhne otroke) in/ali uporabo različnih barv/vzorca na nalepki.

3.Potrošnikovo dojemanje in ravnanje

Prakse hranjenja majhnih otrok v EU se zaradi socialno-ekonomskih in kulturnih razlik, različnih priporočil zdravstvenih delavcev in nacionalnih organov ter razpoložljivosti proizvodov precej razlikujejo.

Na splošno je mogoče ugotoviti, da se v državah članicah dojenje po dopolnjenem enem letu glede na pogostost in vnos bistveno zmanjša. V prehrani majhnih otrok proizvodi s formulami konkurirajo kravjemu mleku, katera hrana ima prednost, pa je odvisno od države članice. Formule za majhne otroke najpogosteje uživajo otroci, stari od 12 do 18 mesecev, nato pa se njihova uporaba zmanjša. Hkrati je mogoče opaziti, da se ustrezno poveča uživanje kravjega mleka.

Na odločitve staršev in skrbnikov glede formul za majhne otroke vplivajo različni viri informacij, med drugim označevanje in oglaševanje proizvoda, pa tudi nasveti zdravstvenih delavcev in pretekle izkušnje družine in prijateljev. Najpogostejši trditvi, ki ju starši in skrbniki navajajo kot razlog za uporabo formul za majhne otroke, sta ustreznost za prehranske potrebe majhnih otrok in večja prehranska vrednost v primerjavi s kravjim mlekom.

V nekaterih državah članicah uživanje formul za majhne otroke nacionalni organi/zdravstveni delavci priporočajo iz praktičnih razlogov (tj. zadostni vnos vseh hranil je z raznoliko prehrano težko doseči). V drugih državah članicah zdravstveni delavci in nacionalni organi raje priporočajo uživanje kravjega mleka v okviru uravnotežene prehrane (včasih skupaj z dodatki).

4.Pravni okvir za formule za majhne otroke

Direktiva 2009/39/ES Evropskega parlamenta in Sveta (ki večinoma povzema zakonodajo, sprejeto leta 1989) do 19. julija 2016 določa pravila o živilih za posebne prehranske namene (t. i. „dietetičnih živilih“). V tej direktivi so dietetična živila opredeljena kot „živila, ki se zaradi specifične sestave ali načina proizvodnje bistveno razlikujejo od živil za običajno prehrano in ki so ustrezna zaradi njihovih zatrjevanih prehranskih namenov ter so dana na trg tako, da navajajo to ustreznost“ (člen 1(2) Direktive). Direktiva ne vsebuje izčrpnega seznama kategorij proizvodov, ki jih je treba šteti za dietetična živila, in na podlagi navedene opredelitve danes 17 držav članic ter Norveška uvršča formule za majhne otroke med dietetična živila. Zato morajo biti ti proizvodi skladni s pravili Direktive 2009/39/ES, zlasti s splošnim pravilom, po katerem morajo biti živila takšne vrste ali imeti takšno sestavo, „da so primerna za posebne prehranske namene“ (člen 3(1) Direktive). Skladni morajo biti tudi z obveznimi zahtevami za označevanje, navedena mora biti na primer njihova ustreznost za predvideni namen (člen 9 Direktive), o njih pa je treba obvestiti pristojne organe držav članic, v katerih so dani na trg (člen 11 Direktive). Formul za majhne otroke med dietetična živila ne uvršča deset držav članic.

Komisija je leta 2011 sprejela zakonodajni predlog, da bi poenostavila pravni okvir, ki se uporablja za dietetična živila. Predlog je bil namenjen odpravi zastarelega koncepta „dietetičnih živil“, razveljavitvi Direktive 2009/39/ES in njeni nadomestitvi z novim okvirom, ki zajema živila za nekatere ranljive skupine prebivalstva, za katera so bila potrebna posebna pravila.